Belastingbetalers gaan langer wag vir terugbetalingsArgieffoto Volgens die SAID is daar bykomende risikoprosesse geïmplementeer om die legitimiteit en akkuraatheid van terugbetalings te verseker. “Die SAID het ’n verpligting teenoor belastingbetalers sowel as die fiskus om te verseker dat onwettige eise en bedrog gestaak word.” Die SAID het gesê hy is bewus daarvan dat belastingbetalers verwag om vinnig ’n terugbetaling te kry nadat hul opgawes ingedien is. “Die terugbetalings kan egter eers gedoen word wanneer alle prosesse afgehandel is, maar ons is daartoe verbind om wettige terugbetalings so gou as moontlik te doen.” Lede van die publiek is intussen ook gewaarsku om op die uitkyk te wees vir belastingidentiteitsbedrog. Volgens die SAID moet belastingbetalers wat hul opgawes aanlyn indien baie versigtig wees en hul inligting, gebruikersnaam en wagwoord ten alle koste beskerm. “Die SAID sal nooit ’n belastingbetaler se bankbesonderhede of enige persoonlike besonderhede via die pos, e-pos of SMS versoek nie. Die SAID sal ook nie korrespondensie uitstuur waar belastingbetalers versoek word om op skakels te klik nie.” Die belastingseisoen het Saterdag amptelik geopen en nie-voorlopige belastingbetalers wat hul opgawes aanlyn indien het tot 24 November om dit te doen. Voorlopige belastingbetalers wat ook van eFile gebruik maak het tot 31 Januarie 2018. Belastingbetalers wat hul opgawes per hand of deur die pos indien het tot 22 September tyd om dit te doen.